אדם פיטי

ביוגרפיה

פיטי נולד באטוקסטר שבאנגליה. הוא מתאמן בהדרכתה של מלני מרשל.

אלוף אירופה ושיאן עולם

באליפות אירופה שנערכה בברלין גרמניה בשנת 2014 זכה פיטי ב-4 מדליות זהב והיה לשחיין המצטיין באליפות. הוא זכה, במשחה ל-50 מטר חזה בתוצאה של 27.00 שניות, לפני גיאדריוס טיטניס מליטא (27.34 שניות) ודמיר דוגוניץ' מסלובניה (27.48 שניות). בשלב חצי הגמר הוא קבע שיא עולם חדש של 26.62 שניות. במשחה ל-100 מטר חזה בתוצאה של 58.96 שניות, לפני רוס מורדוך בן ארצו (59.43 שניות) וגיאדריוס טיטניס (59.61 שניות), במשחה שליחים 4x100 מטר מעורב בתוצאה של 3:31.73 דקות, לפני צרפת (3:32.47 דקות) והונגריה (3:33.11 דקות) ובמשחה שליחים 4x100 מטר מעורב משולב (2 שחייניות ו-2 שחיינים) ביחד עם כריס ווקר-הבורן, ג'מה לאווה ופרנצ'סקה הלסול בשיא עולם חדש של 3:44.02 דקות, לפני הולנד (3:45.93 דקות) ורוסיה (3:47.34 דקות).

שיא עולם מתחת ל-58 שניות במשחה ל-100 מטר חזה

בתחרות שנערכה בלונדון ב-17 באפריל 2015 קבע פיטי במשחה ל-100 מטר חזה שיא עולם חדש של 57.92 שניות, שיפור לשיא בן ה-3 שנים של קמרון ואן דר בורג מדרום אפריקה (58.46 שניות) ובכך היה לשחיין הראשון בעולם ששחה משחה זה מתחת ל-58 שניות.

אלוף עולם

באליפות העולם שנערכה בקאזאן, רוסיה באוגוסט 2015 זכה פיטי ב-3 מדליות זהב, במשחה ל-50 מטר חזה בתוצאה של 26.51 שניות, לפני קמרון ואן דר בורג (26.66 שניות) וקווין קורדס מארצות הברית (26.86 שניות). בשלב חצי הגמר הוא קבע שיא עולם חדש של 26.42 שניות. במשחה ל-100 מטר חזה בתוצאה של 58.52 שניות, לפני קמרון ואן דר בורג (58.59 שניות) ורוס מורדוך (59.09 שניות). בשלב חצי הגמר הוא קבע שיא אליפות חדש של 58.18 שניות ובמשחה שליחים 4x100 מטר מעורב משולב ביחד עם כריס ווקר-הבורן, שיבון-מארי או'קונור ופרנצ'סקה הלסול בשיא עולם חדש של 3:41.71 דקות, לפני ארצות הברית (3:43.27 דקות) וגרמניה (3:44.13 דקות). נוסף לכך, הוא סיים במקום רביעי במשחה שליחים 4x100 מטר מעורב בשיא לאומי חדש של 3:30.67 דקות ובמקום 26 במשחה ל-200 מטר חזה בתוצאה של 2:13.24 דקות.

2016

באליפות אירופה שנערכה בלונדון במאי 2016 זכה פיטי ב-4 מדליות זהב, במשחה ל-50 מטר לזה (26.66 שניות), במשחה ל-100 מטר בשיא אליפות חדש של 58.36 שניות, במשחה שליחים 4x100 מטר מעורב (3:32.15 דקות) ובמשחה שליחים 4x100 מטר מעורב משולב (3:44.56 דקות).
באולימפיאדת ריו דה ז'ניירו (2016) זכה פיטי בשתי מדליות, זהב וכסף. מדליית זהב, במשחה ל-100 מטר חזה בשיא עולם חדש של 57.13 שניות, לפני האלוף היוצא קמרון ואן דר בורג (58.69 שניות) וקודי מילר מארצות הברית שקבע שיא אמריקה חדש של 58.87 שניות. כבר בשלב המוקדמות הוא קבע במשחה ל-100 מטר חזה שיא עולם חדש של 57.55 שניות. מדליית כסף, במשחה שליחים 4x100 מטר מעורב ביחד עם כריס ווקר-הבורן, ג'יימס גאי ודנקן סקוט בשיא לאומי חדש של 3:29.24 דקות, אחרי ארצות הברית שקבעה שיא אולימפי חדש של 3:27.95 דקות ולפני אוסטרליה (3:29.93 דקות).

2017

באליפות העולם שנערכה בבודפשט ביולי 2017 זכה פיטי ב-3 מדליות, 2 זהב ו-1 כסף. מדליות זהב, במשחה ל-50 מטר חזה בתוצאה של 25.99 שניות, לפני ז'ואאו גומז ג'וניור מברזיל שקבע שיא אמריקה חדש של 26.52 שניות וקמרון ואן דר בורג (26.60 שניות). כבר בשלב המוקדמות הוא קבע שיא עולם חדש של 26.10 שניות אותו שיפר בשלב חצי הגמר והעמיד על 25.95 שניות. במשחה ל-100 מטר חזה בשיא אליפות חדש של 57.47 שניות, לפני קווין קורדס (58.79 שניות) וקיריל פריגודה מרוסיה (59.05 שניות). בשלב חצי הגמר הוא קבע שיא אליפות חדש של 57.75 שניות. מדליית כסף, במשחה שליחים 4x100 מטר מעורב ביחד עם כריס ווקר-הבורן, ג'יימס גאי ודנקן סקוט בשיא לאומי חדש של 3:28.95 דקות, אחרי ארצות הברית (3:27.91 דקות) ורוסיה שקבעה שיא לאומי חדש של 3:29.76 דקות. נוסף לכך, הוא סיים במקום חמישי במשחה שליחים 4x100 מטר מעורב משולב בשיא אירופה חדש של 3:41.56 דקות.

2018

באליפות אירופה שנערכה בגלאזגו, סקוטלנד באוגוסט 2018 זכה פיטי ב-4 מדליות זהב, במשחה ל-50 מטר חזה בתוצאה של 26.09 שניות, לפני פביו סקוצולי מאיטליה (26.79 שניות) ופטר יוהאן סטבנס מסלובניה (27.06 שניות) ובמשחה ל-100 מטר חזה בשיא עולם חדש של 57.10 שניות, לפני בן ארצו ג'יימס וילבי (58.64 שניות) ואנטון צ'ופקוב מרוסיה (59.06 שניות), במשחה שליחים 4x100 מטר מעורב בשיא אליפות חדש של 3:30.44 דקות, לפני רוסיה (3:32.03 דקות) וגרמניה (3:33.52 דקות) ובמשחה שליחים 4x100 מטר מעורב משולב בשיא אירופה חדש של 3:40.18 דקות, לפני רוסיה (3:42.71 דקות) ואילטיה (3:44.85 דקות).

שיא עולם מתחת ל-57 שניות במשחה ל-100 מטר חזה

באליפות העולם שנערכה בקוואנגג'ו, קוריאה הדרומית בסוף יולי 2019 זכה פיטי בשתי מדליות זהב, במשחה ל-50 מטר חזה בתוצאה של 26.06 שניות, לפני פליפה לימה (26.66 שניות) וז'ואאו גומז ג'וניור (26.69 שניות), שניהם מברזיל ובמשחה ל-100 מטר חזה בתוצאה של 57.14 שניות לפני בן ארצו ג'יימס וילבי (58.46 שניות) ויאן זיבי מסין (58.63 שניות. בשלב חצי הגמר הוא קבע שיא עולם חדש של 56.88 שניות, שיפור לשיאו בן השנה שעמד על 57.10 שניות ובכך היה לשחיין הראשון בעולם ששחה משחה זה מתחת ל-57 שניות.